**D ô v o d o v á s p r á v a**

1. **Všeobecná časť**

Návrh zákona o minimálnom povinnom rozsahu stránkových hodín predkladá na rokovanie Národnej rady Slovenskej republiky skupina poslancov NR SR.

Cieľom predloženého návrhu zákona je

1. stanovenie minimálneho povinného rozsahu stránkových hodín niektorých subjektov štátnej správy a územnej samosprávy na najmenej tri dni v týždni, v úhrne najmenej 18 hodín,
2. **stanovenie fixného času stránkových hodín vždy na stredu v čase medzi 14. hodinou a 18. hodinou**.

Predloženým návrhom sa sleduje predovšetkým vytvoriť pre zamestnaných občanov podmienky na to, aby si mohli vybaviť si svoje veci na úradoch bez toho, aby si museli v daný deň brať dovolenku. Aj bežná občasná návšteva úradov v priebehu kalendárneho roka má za následok určité „znehodnotenie“ nemalého počtu dovolenkových dní, ktoré by mal občan využiť predovšetkým na oddych a regeneráciu. Niektoré úrady majú už dnes tzv. dlhšie stránkové dni, avšak netýka sa to všetkých úradov a občan je z variability stránkových dní dezorientovaný. Stanovenie fixných stránkových hodín v stredu na čas medzi 14. a 18. hodinou je opatrením, ktoré nestojí nič, dá sa realizovať okamžite a môže priblížiť Slovensko k štátom, kde úradník je pre občana a nie naopak.

Predkladatelia majú za to, že predložený návrh nezakladá zvýšené nároky na štátny rozpočet, keďže zotrvanie zamestnancov na pracovisku v stredu do 18. hodiny možno kompenzovať napr. skrátením pracovnej doby v iný deň, napr. piatok alebo posunutím ranného príchodu do práce v stredu na neskoršiu hodinu.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať vplyv na verejné financie, životné prostredie, podnikateľské prostredie, informatizáciu spoločnosti ani sociálne vplyvy.

**B. Osobitná časť**

**K § 1**

Navrhuje sa vymedzenie predmetu úpravy predloženého návrhu zákona.

**K § 2**

Pre určité subjekty štátnej správy a územnej samosprávy (tie, ktoré hromadne alebo najčastejšie vybavujú stránky), sa stanovujú dve povinnosti, ktoré musia byť splnené kumulatívne:

a) dodržať minimálny povinný rozsah stránkových hodín niektorých subjektov štátnej správy a územnej samosprávy na najmenej tri dni v týždni, v úhrne najmenej 18 hodín,

b) stanoviť fixný čas stránkových hodín vždy na stredu v čase medzi 14. hodinou a 18. hodinou.

**K § 3**

Navrhovaným znením § 3 sa navrhuje dotknutým subjektom mať svoje stránkové hodiny zverejnené na viditeľnom mieste pri vstupe do budovy, v ktorej sídlia a na svojom webovom sídle. Ide o zákonné potvrdenie zaužívanej obyčaje, ktorá však nie je dôsledne všade dodržiavaná.

**K § 4**

Navrhuje sa účinnosť predloženého návrhu zákona od 1. januára 2017.